# Lea Myren
Lea Mathilde Skar-Myren (født 2001) er en norsk skuespiller og modell.
Hun ble kjent for rollen som Maya i NRKs dramaserie Jenter (2013–2015; 2018). Senere har hun spilt Jeanette i NRKs situasjonskomedie Familien Lykke (2020–) og taterjenten Monica Larsen i TV 2s dramaserie Kids in Crime (2022–2024). I 2025 spilte hun Elvira i Den stygge stesøsteren, som hadde premiere på Sundance filmfestival. For filmen vant hun Amandaprisen 2025 i klassen årets nykommer.
Myren har også hatt biroller i flere NRK-serier, blant annet situasjonskomedien Side om side (2018) og ungdomsserien Blank (2019).

## Bakgrunn og utdanning
Lea Mathilde Skar-Myren ble født 21. april 2001 i Elverum, og er oppvokst i Hamar og Oslo. Hun er datter av forsker Ane-Marthe Skar (født 1980). Myren gikk på Fyrstikkalleen skole før hun tok dramalinjen ved Hartvig Nissens skole, hvorfra hun fullførte videregående i 2020. Senere har hun studert fysisk teater ved École internationale de théâtre Jacques Lecoq i Paris.

## Karriere
Myren debuterte på TV i 2009 i NRKs barne-TV-serie Superia, der hun deltok i innslag hvor barn guidet seerne gjennom et dataspill. I 2013 fikk hun hovedrollen som Maya i første sesong av NRKs dramaserie Jenter. Hun spilte rollen frem til 2015, da serien skiftet fokus til en ny venninnegjeng ledet av Mayas søster. Deretter hadde hun en sporadisk birolle.
I 2018 hadde Myren en birolle i en episode av NRKs situasjonskomedie Side om side. Året etter spilte hun i flere TV-serier, blant annet ungdomsserien Blank og situasjonskomedien Allerud VGS. Samme år hadde hun en statistrolle i teaterstykket «Dottera» ved Det Norske Teatret, og var lyssjef i Nissenrevyen. I 2020 fikk hun hovedrollen som Jeanette i NRKs situasjonskomedie Familien Lykke.
I 2021 arbeidet hun som modell for klesmerket Also Worldwide. Hun fikk samme år sin første filmrolle i Aldri i livet, og medvirket i musikkvideoen til Kristian Skylstads «Never Lose That Childish Glow in Your Eyes».
I 2022 fikk Myren hovedrollen som Monica «Tatærn» Larsen i TV 2s dramaserie Kids in Crime. I sesong 2, som kom i 2024, var hun seriens mest sentrale karakter og fungerte også som fortellerstemme. Kids in Crime vant fire priser under Gullruten 2023. Myren ble selv nominert til Gullruten 2025 i klassen beste skuespiller hovedrolle drama for serien.
Myren spilte hovedrollen Elvira i filmen Den stygge stesøsteren, et internasjonalt samarbeid mellom Norge, Polen, Sverige og Danmark. Filmen hadde premiere på Sundance filmfestival i 2025. For filmen vant hun klassen årets nykommer under foran Amandaprisen 2025.

## Filmografi

### Fjernsyn
| År              | Tittel          | Rolle                  | Merknader                                                                |
| --------------- | --------------- | ---------------------- | ------------------------------------------------------------------------ |
| 2009            | Superia         | Seg selv               | Programleder                                                             |
| 2013–2015; 2018 | Jenter          | Maya                   | Hovedrolle (sesong 1–4) Birolle (sesong 5–9) Gjesteopptreden (sesong 10) |
| 2013            | Julemorgen      | Seg selv               | Gjesteopptreden                                                          |
| 2014–2015       | Superkrim       | Seg selv               | 2 episoder                                                               |
| 2018            | Side om side    | Sofie                  | Episode: «Foreldrekonflikt»                                              |
| 2019            | Blank           | Jenny                  | 2 episoder                                                               |
| 2020            | Allerud VGS     | Allergisk              | Episode: «Verdensblikk»                                                  |
| 2020–nåværende  | Familien Lykke  | Jeanette               | Hovedrolle                                                               |
| 2021            | Maxitaxi Driver | Ingrid                 | 2 episoder                                                               |
| 2022            | Venner fra før  | Indie                  | 5 episoder                                                               |
| 2022–nåværende  | Kids in Crime   | Monica «Tatærn» Larsen | Hovedrolle                                                               |
| 2023            | Kø              | Sandra                 | Episode: «Oslo»                                                          |


### Film
| År   | Tittel                 | Rolle  | Merknader                            | Ref.   |
| ---- | ---------------------- | ------ | ------------------------------------ | ------ |
| 2021 | Aldri i Livet          | Liv    | Bachelorfilm ved Westerdals Oslo ACT | [ 29 ] |
| 2025 | Den stygge stesøsteren | Elvira | Premierte på Sundance filmfestival   | [ 38 ] |


### Musikkvideoer
| År   | Video                                        | Artist            | Ref.          |
| ---- | -------------------------------------------- | ----------------- | ------------- |
| 2021 | «Never Lose That Childish Glow in Your Eyes» | Kristian Skylstad | [ 30 ] [ 31 ] |


### Reklame
| År   | Produkt                               | Ref.   |
| ---- | ------------------------------------- | ------ |
| 2017 | Barndom av Margreth Olin              | [ 39 ] |
| 2018 | VM på TV 2                            |        |
| 2019 | «Stemmer verdt å lytte til» av iceUng | [ 40 ] |